Pinang atawa tanaman nang baisian ngaran latin Areca catechu. L kawa ditamuakan parak di samunyaan dairah Indunisia tamasuk di prupinsi Kalimantan Selatan. Pinang baisian banyak kagunaan mulai gasan hasan, kasihatan, kusmitik, sampai industri, marga hal nang kaya ini Pinang sampai jadi barang nang kawa di ekspor.

Morfologi 
Pinang tamasuk tumbuhan family Arecaceae atau palam-palaman nang baisian ciri tinggi rapunnya sakitar 15-25 m, tumbuh cagat, lurus ka atas.

Batang Pinang baisian dameter sakitar 15 cm. Buahnya babantuk bulat kaya hintalu nang baukuran 3,5-10 mm, babalang kuning jingga atawa habang wayah masak. Bigi buah Pinang babawang habuk sampai habuk kahabangan, dalamnya bagalumbang. Matan hirisan biginya kalihatan perisperm babalang habuk tuha nang balipat-lipat kada baaturan, tambus sampai endosperm nang babalang kaputih-putihan.

Habitat 
Panyabaran tanaman Pinang di Indunisia kawa ditamuakan di Nangro Aceh Darussalam, Riau, Sumatera Utara, Sumatera Barat, Bengkulu, Jambi, Kalimantan Selatan, Kalimantan Barat, Kalimantan Timur, Sulawesi Utara, lawan Sulawesi Selatan. Habitat tanaman Pinang bamacam-macam, matan pinggir pantai sampai ka dairah-darah nang katinggiannya 1000 mdpl. Sajarah asal usul tanaman Pinang balum disapakati, diparkiraakan Pinang baasal matan daratan Asia nang kaya Malaya, India, Indonesia lawan babarapa dairah di Kepulauan Pasifik.

Manpaat 
Masyarakat di dairah Gorontalo mamakai Pinang gasan kagiatan budaya lawan upacara adat, tanaman watas halaman rumah atawa watas kabun, ada jua gasan dimakan.

Bigi Pinang digunaakan gasan manginang ulih masyarakat di Kalimantan Selatan tarutama bagi urang tuha. Manginang adalah kagiatan mamakan pinang nang  dicampur daun sirih lawan kapur, masyarakat nang manginang maanggap itu kawa manguatakan gigi, kabiasaan manginang manjadi tradisi turun tamurun. salain gasan manginang bigi Pinang kawa jua dijadiakan bahan pawarna kain sasirangan khas suku Banjar. Pawarna nang didapatakan matan zat alami kada manimbulakan karusakan alam nang kaya pawarna zat kimia.

Bigi Pinang nang dijarang gasan dinginum banyunya kawa maubati babinian nang kalabihan mangaluarakan darah wayah datang bulan, hidung badarah (mimisan), bakuringan, babisul, panyakit kudis, difteri, cacingan, disentri, batukan, bahiraan, talambat datang bulan, kaputihan, panyakit biri-biri, lawan malaria. Randaman bigi Pinang nang magun anum kawa digunaakan gasan ubat sakit mata, humbutnya gasan ubat patah tulang, sakit pinggang, kawa jua gasan dimakan.

Di Kalimantan Barat, Pinang sudah kawa dieskpor ka Cina atawa ka nagara Asia Selatan nang lain, Pinang dimanpaatakan jua gasan acara adat nang babantuk ramuan sirih pinang. Tagal kamjuan pangatahuan lawan tiknulugi wayahini maubah pamanpaatakan Pinang gasan kaparluan farmasi lawan industri. Di India, Bangladesh lawan Cina, Pinang sudah diulah dalam bantuk babungkus-bungkus nang kaya gulaan gasan pangganti ramuan sirih pinang. Pinang dalam dunia pardagangan, dikalumpukakan dalam dua macam yatu pinang putih (varietas alba) lawan pinang hirang (varietas nigra). Pinang putih biasanya dipakai gasan ramuan sirih pinang nang banyak dikatujui urang Sumatera, marganya Pinang putih ini mangaluarakan bau harum nang kaya nasi hanyar dipamasak wayah dimamah. Amunnya Pinang hirang banyak diekspor ka dairah Calcuta, Bombay, Cina lawan Madras.

Catatan Batis 

Tanaman
Tanaman tatamba